Նախագիծ

**ՀՈՒՇԱԳԻՐ**

Եվրասիական տնտեսական հանձնաժողովի և   
Հորդանանի Հաշիմյան Թագավորության կառավարության միջև համագործակցության

Եվրասիական տնտեսական հանձնաժողովը և Հորդանանի Հաշիմյան Թագավորության կառավարությունը, այսուհետ՝ Կողմեր,

հիմնվելով հավասարության, թափանցիկության, բարեխղճության և փոխադարձ հարգանքի սկզբունքների վրա,

ցանկություն հայտնելով հիմք դնել Կողմերի բազմակողմանի համագործակցության համար,

ընդունելով Կողմերի՝ Եվրասիական տնտեսական միության անդամ պետությունների ու Հորդանանի Հաշիմյան Թագավորության միջև առևտրի ընդլայնման և բազմազանեցման համար փոխշահավետ տնտեսական համագործակցություն ու աջակցություն ապահովելու նպատակով երկխոսություն ստեղծելու ձգտումը,

հաստատելով հավատարմությունը միջազգային իրավունքի սկզբունքներին,

համաձայնեցին հետևյալի մասին.

1. Սույն հուշագրի շրջանակներում Կողմերի համագործակցության նպատակն է Եվրասիական տնտեսական միության անդամ պետությունների և Հորդանանի Հաշիմյան Թագավորության միջև բազմակողմանի փոխգործակցության զարգացման աջակցությունը՝ փոխադարձ առևտրի և ներդրումների ծավալների ավելացման, առևտրի զարգացմանը և ներդրումների ներգրավմանը խոչընդոտող արգելքների վերացմանն ուղղված միջոցառումների իրականացման համար, ինչպես նաև փոխադարձ հետաքրքրություն ներկայացնող ուղղություններում առավել սերտ համագործակցության համար։

2. Կողմերն իրենց իրավասությունների շրջանակներում մտադիր են համագործակցել հետևյալ ուղղություններով՝

տարածաշրջանային տնտեսական ինտեգրում,

Եվրասիական տնտեսական միության անդամ պետություններում և Հորդանանի Հաշիմյան Թագավորությունում տնտեսական զարգացման և մակրոտնտեսական վիճակի վերլուծություն,

մաքսային կարգավորում,

տեխնիկական կանոնակարգում,

սանիտարական, անասնաբուժասանիտարական և կարանտինային բուսասանիտարական միջոցների կիրառում,

ֆինանսներ,

տրանսպորտ,

էներգետիկա,

ագրոարդյունաբերական համալիր,

մրցակցային քաղաքականություն և հակամենաշնորհային կարգավորում,

արդյունաբերություն,

մտավոր սեփականություն,

տեղեկատվական տեխնոլոգիաներ,

ծառայությունների առևտուր ու ներդրումներ,

ձեռնարկատիրության զարգացում,

պետական գնումներ,

փոխադարձ հետաքրքրություն ներկայացնող այլ ուղղություններ։

Համագործակցությունը Եվրասիական տնտեսական միության անդամ պետությունների իրավասությանը վերապահված ոլորտներում իրականացվելու է այդ պետությունների մասնակցությամբ։

3. Սույն հուշագրի իրականացման նպատակներով՝ փոխգործակցությունը կիրականացվի Եվրասիական տնտեսական հանձնաժողովի և Հորդանանի Հաշիմյան Թագավորության կառավարության միջև՝ Կողմերի ներկայացուցիչներից ձևավորվող փոխգործակցության հարցերով համատեղ աշխատանքային խմբի շրջանակներում (այսուհետ՝ աշխատանքային խումբ): Աշխատանքային խմբի գործունեության ղեկավարումը կիրականացվի 2 համանախագահների կողմից, որոնցից յուրաքանչյուրը նշանակվում է համապատասխան Կողմի կողմից։

Աշխատանքային խմբի նիստերին հրավիրվում են Եվրասիական տնտեսական միության անդամ պետությունների պետական իշխանությունների մարմինների ներկայացուցիչները։

Աշխատանքային խմբի հանդիպումները համանախագահների մակարդակով կանցկացվեն առնվազն տարին 1 անգամ։

Աշխատանքային խմբի նիստերի անցկացման ամսաթիվը և վայրը, աշխատանքային խմբի կազմը և նիստերի օրակարգը կսահմանվեն աշխատանքային խմբի համանախագահների կողմից՝ համատեղ։ Աշխատանքային խմբի նիստերի արդյունքները կձևակերպվեն արձանագրություններով, որոնք ստորագրվում են համանախագահների կողմից։

Աշխատանքային խմբի նիստերի անցկացման կազմակերպական և տեխնիկական ապահովումը կիրականացնի ընդունող Կողմը:

4. Սույն հուշագրի իրականացման շրջանակներում համագործակցությունը կարող է իրականացվել հետևյալ միջոցներով՝

փոխադարձ հետաքրքրություն ներկայացնող հարցերի շուրջ տեղեկատվության և փորձի փոխանակում,

առևտրային խոչընդոտների բացահայտման, դրանց հաղթահարման շուրջ հարցերի և առևտրատնտեսական վեճերի կարգավորման (մեդիացիայի) հետ կապված հարցերի մասով փորձի փոխանակում,

առևտրային խոչընդոտների նվազեցման ու վերացման և տնտեսական համագործակցության զարգացման վերաբերյալ առաջարկությունների մշակում,

Կողմերի ներկայացուցիչների հանդիպումների անցկացում,

համաժողովների, ֆորումների, տոնավաճառների, ցուցահանդեսների, խորհրդակցությունների և կլոր սեղանների անցկացման համատեղ նախապատրաստում ու կազմակերպում, այդ թվում՝ Եվրասիական տնտեսական միության անդամ պետությունների և Հորդանանի Հաշիմյան Թագավորության գործարար համայնքների ներկայացուցիչների մասնակցությամբ,

փոխադարձ հետաքրքրություն ներկայացնող հարցերի շուրջ վերլուծական նյութերի և զեկույցների նախապատրաստում։

5. Կողմերը, իրենց իրավասությունների շրջանակներում և հաշվի առնելով սույն հուշագրի դրույթները, կարող են մշակել համագործակցության պլաններ և ծրագրեր։

6. Սույն հուշագրով չի ենթադրվում այն տեղեկատվության փոխանակումը, որի հասանելիությունը սահմանափակված է Եվրասիական տնտեսական միության իրավունքի մաս կազմող միջազգային պայմանագրերին և ակտերին, ինչպես նաև Եվրասիական տնտեսական միության անդամ պետությունների օրենսդրությանը և Հորդանանի Հաշիմյան Թագավորության օրենսդրությանը համապատասխան։

7. Սույն հուշագրի շրջանակներում ստացված տեղեկատվությունը Կողմերը կօգտագործեն միայն սույն հուշագրի իրականացման նպատակով և չեն հայտնի այդ տեղեկատվությունը երրորդ կողմին՝ առանց այդ տեղեկատվությունը ներկայացրած Կողմի գրավոր համաձայնության։ Սույն դրույթը պետք է կիրառվի նաև սույն հուշագրի կիրառման դադարեցումից հետո։ Եվրասիական տնտեսական հանձնաժողովը Եվրասիական տնտեսական միության անդամ պետություններ է ներկայացնում հորդանանյան Կողմի կողմից ստացված տեղեկատվությունը՝ առանց վերջինիս գրավոր համաձայնության։

8. Սույն հուշագրի կիրառմանը վերաբերող հարցերը կլուծվեն Կողմերի միջև խորհրդակցությունների և բանակցությունների միջոցով:

9. Սույն հուշագիրը միջազգային պայմանագիր չէ և Կողմերի համար չի առաջացնում միջազգային իրավունքով կարգավորվող իրավունքներ ու պարտավորություններ։

10. Կողմերից յուրաքանչյուրն իրավունք ունի դադարեցնելու սույն հուշագրի կիրառումը՝ մյուս Կողմին համապատասխան գրավոր ծանուցում ուղարկելու միջոցով։ Սույն հուշագրի կիրառումը դադարում է մյուս Կողմի կողմից այդպիսի ծանուցումն ստանալու օրվանից 60 օրացուցային օրը լրանալուց հետո: Սույն հուշագրի կիրառման դադարեցումը չի ազդում դրա կիրառման ժամանակ սկսված միջոցառումներն և նախագծերն ավարտին հասցնելու վրա։

Ստորագրված է 2016 թվականի \_\_\_\_\_\_\_\_\_\_\_\_ «\_\_\_\_» \_\_\_\_\_\_\_\_\_\_\_\_\_ քաղաքում երկու օրինակից, յուրաքանչյուրը՝ ռուսերեն, արաբերեն և անգլերեն: Տարընթերցվածքների դեպքում օգտագործվում է անգլերեն տեքստը։

|  |  |
| --- | --- |
| Եվրասիական տնտեսական հանձնաժողովի կողմից՝ | Հորդանանի Հաշիմյան Թագավորության կառավարության կողմից՝ |